30.6.2022
DA
Den Europæiske Unions Tidende
C 251/85 Onsdag den 15. december 2021
11. understreger, at lokal forankring i forbindelse med covid-19-pandemien bidrager til at levere en sundhedsindsats, der er tilpasset udviklingslandenes kontekst for at undgå europæisk forudindtagethed, navnlig for så vidt angår inddæmnings­ protokoller og forebyggelseskampagner; opfordrer til, at udbredelsen af et eurocentrisk perspektiv på nødsituationer i passende omfang udfordres gennem en yderligere lokal forankring af den humanitære indsats;
12. fremhæver de udfordringer, som klimaforandringerne frembyder, og glæder sig over tilsagnene om yderligere at integrere klimaforandringernes konsekvenser og miljøfaktorer i den humanitære indsats, styrke sårbare regioners modstandsdygtighed over for klimaforandringer og opbygge sårbare lokalsamfunds modstandsdygtighed over for klimaforandringer ved hjælp af katastrofeberedskab og foregribende foranstaltninger via en tilgang med »tripelsammen­ hæng«, som involverer oprindelige folk og lokalsamfund, i betragtning af de specifikke behov for bistand og beskyttelse hos de befolkningsgrupper, der er ramt af katastrofer, og de negative virkninger af klimaforandringer, navnlig fordrevne personer og værtssamfund; glæder sig desuden over tilsagnene om at gøre EU's humanitære bistand mere miljømæssigt bæredygtig og spore klimarelaterede udgifter; opfordrer Kommissionen til at stille de nødvendige midler til rådighed til klimatilpasning og nedbringelse af katastroferisici, bl.a. gennem instrumentet for naboskab, udviklingssamarbejde og internationalt samarbejde — et globalt Europa, og til at fremskynde gennemførelsen af tilsagnene fra Sendai i EU's optræden udadtil;
13. glæder sig over de konkrete resultater af EU's humanitære luftbro og idéen om at oprette en europæisk humanitær beredskabskapacitet for at udbedre manglerne i EU's humanitære indsats; opfordrer til, at medlemsstaterne og de humanitære partnere høres regelmæssigt om eventuelle nye initiativer fra Kommissionens side, som bør bygge oven på — og ikke kopiere — de humanitære aktørers eksisterende kapacitet og EU-mekanismer såsom civilbeskyttelsesmekanismen;
14. understreger, at selv om humanitær bistand har til formål at tackle øjeblikkelige, livstruende situationer, forårsages kriser af drivkræfter, der kræver langsigtede løsninger, eftersom underliggende skrøbelighed er en væsentlig forløber for humanitære kriser; opfordrer Kommissionen og Tjenesten for EU's Optræden Udadtil til at vedtage en meddelelse, der udvikler en klar politik for sammenhængen mellem humanitær bistand, udvikling og fred, for at slå bro over kløfterne mellem de enkelte politikområder og samtidig sikre, at den særlige retlige karakter af og principperne for den humanitære bistand respekteres; understreger, at denne »neksustilgang« baseret på sammenhængen mellem humanitær bistand, udvikling og fred bør styrke modstandsdygtigheden og fremme bæredygtige løsninger, mens verdensmålene bør anvendes som en ramme for en sådan tilgang, idet 2030-dagsordenen giver en enestående mulighed for at tackle de grundlæggende årsager til skrøbelighed og konflikt med udgangspunkt i bl.a.
ikkestatslige organisationers (NGO'ers) praktiske erfaringer; opfordrer EU og medlemsstaterne til hurtigt at gennemføre denne neksustilgang med særligt fokus på at tackle skrøbelighed, forebygge konflikter, bekæmpe sult, håndtere fordrivelser i forbindelse med katastrofer og de negative virkninger af klimaforandringer, tilvejebringe uddannelses- og indkomstmuligheder, støtte tidlig genopretning, styrke beredskabskapaciteten og skabe selvhjulpenhed og modstandsdygtighed; opfordrer Kommissionen til at offentliggøre en vurdering af operationaliseringen af sammenhængen mellem humanitær bistand og udviklingsbistand i de seks pilotlande, der blev udpeget i 2017;
15. opfordrer Kommissionen til at foretage en vurdering af tidligere erfaringer med og programmer om kønsrelaterede spørgsmål, da der er et voksende behov for at tackle disse i betragtning af kvinders iøjnefaldende rolle som ofre for konflikter og katastrofer; opfordrer til, at der gennemføres mere håndgribelige elementer af kønsmainstreaming i den fremtidige humanitære indsats, herunder kontekstspecifikke, kønssensitive analyser, samtidig med at rettighederne for sårbare grupper, herunder kvinder, piger og personer fra LGBTIQ-samfundet, beskyttes; støtter tilvejebringelsen af uhindret adgang til gratis offentlige sundhedstjenester og bestræbelserne på at mindske dødelighed og sygelighed og fremhæver behovet for at styrke beredskabet over for pandemier og epidemier;
16. opfordrer EU og dets medlemsstater til at gennemføre og fremme Nanseninitiativets dagsorden for beskyttelse af fordrevne personer i forbindelse med katastrofer og klimaforandringer; fremhæver betydningen af samarbejde mellem aktører inden for humanitær bistand, udvikling, katastroferisikoreduktion og klimaforandringer for at mindske risikoen for fordrivelse i forbindelse med katastrofer og de negative virkninger af klimaforandringer og for at imødekomme behov for bistand og beskyttelse;
17. opfordrer til, at der lægges særlig vægt på ernæring som en grundlæggende rettighed for alle for at sikre fødevaresikkerhed og styrke fødevaresystemernes modstandsdygtighed over for økonomiske, klimamæssige og menneske­ skabte chokvirkninger; opfordrer til, at EU's handlingsplan for ernæring revideres med henblik på at tackle alle former for fejlernæring i humanitære og udviklingsmæssige sammenhænge i overensstemmelse med Rådets konklusioner fra november 2018;